लाडकी बहीण नव्हे, ‘मुख्यमंत्री’ लाडकी बहीण योजना म्हणा; शंभूराज देसाई यांचं विधान

पुणे | लाडकी बहीण योजनेअंतर्गत महाराष्ट्रात ठराविक निकषांची पूर्तता करणाऱ्या महिलांना मासिक १५०० रुपये दिले जाणार आहेत. या योजनेची घोषणा अजित पवारांनी अर्थसंकल्पात केली. योजनेचं नाव ‘मुख्यमंत्री लाडकी बहीण योजना’ असं असताना मध्यंतरीच्या काळात सत्ताधारी पक्षांकडूनच ‘लाडकी बहीण योजना’ असा उल्लेख होत असल्याचं दिसत आहे. त्यामुळे या योजनेवरून महायुतीत श्रेयवादाची चढाओढ सुरू असल्याचं चित्र निर्माण झालं आहे. यासंदर्भात आज माध्यम प्रतिनिधींनी शिंदे गटाचे मंत्री शंभूराज देसाई यांना विचारणा केली असता त्यांनी स्पष्टपणे ‘मुख्यमंत्री लाडकी बहीण योजना’ असं नाव घेण्यास सांगितलं.

मंत्री शंभूराज देसाई आज पुण्यातील दगडुशेठ हलवाई गणपतीच्या दर्शनाला आले होते. यावेळी माध्यम प्रतिनिधींनी लाडकी बहीण योजना असा उल्लेख करताच देसाईंनी त्यात सुधारणा सांगितली. ‘मुख्यमंत्री लाडकी बहीण योजना’ म्हणा. तुम्हीही सरकारी नाव जे आहे तेच घेत जा, असं सांगितलं.

हेही वाचा    –    Pimpri-Chinchwad | हॉटेलमध्ये गोळीबार, अजित पवार गटाच्या माजी नगरसेवकाला अटक

शंभूराज देसाई पुढे म्हणाले, कालपासून इतर लोकही हे नाव घ्यायला लागले आहेत. नवीन योजना होती. त्यामुळे बऱ्याचदा अनावधानाने फक्त लाडकी बहीण योजना असं नाव घेतलं जायचं. पण आता महायुतीतले सगळे पक्ष या योजनेचा उल्लेख करताना ‘मुख्यमंत्री माझी लाडकी बहीण योजना’ असा करत आहेत. दोन दिवस मी मतदारसंघातल्या १५-२० गावांमध्ये १००-१२५ महिलांना या योजनेसंदर्भात भेटलो. त्याचे व्हिडीओही आहेत. महिलांना जर विचारलं की ही योजना कुणी आणली? तर त्या स्पष्ट सांगत आहेत की एकनाथ शिंदेंनी आणली. त्यामुळे महिलांमध्ये हे नक्की आहे की ही योजना एकनाथ शिंदेंच्या नेतृत्वाखालील महायुती सरकारनं आणली आहे.

महाराष्ट्राला पुढे नेण्याचं काम आमचे नेते मुख्यमंत्री एकनाथ शिंदेंच्या नेतृत्वाखाली आम्ही करतोय. आमचे नेते एकनाथ शिंदे मुख्यमंत्री व्हावेत असं साकडं मी गणरायाला घातलं आहे. पण मुख्यमंत्री कोण होणार, याचा निर्णय वरीष्ठ नेते बसून घेतील, असंही शंभूराज देसाई यावेळी म्हणाले.